На основу члана 9. става 3. Закона о комуналним делатностима („Службени гласник РС“, број 88/2011, 104/2016 и 95/2018), члана 57. Закона о превозу путника у друмском саобраћају („Службени гласник РС“, број 68/2015, 41/2018, 44/2018, 83/2018, 31/2019 и 9/2020), члана 32. става 1. тачка 20. Закона о локалној самоуправи („Службени гласник РС“, број 129/2007, 83/2014, 101/2016, 47/2018 и 111/2021) и члана 40. Статута Општине Медвеђа („Службени гласник града Лесковца“, број 9/2019), Скупштина општине Медвеђа на седници одржаној дана 3. октобра 2022. године, доноси

ОДЛУКУ

О ЈАВНОМ ПРИГРАДСКОМ ПРЕВОЗУ ПУТНИКА

НА ТЕРИТОРИЈИ ОПШТИНЕ МЕДВЕЂА

ОСНОВНЕ ОДРЕДБЕ

Члан 1.

Овом одлуком утврђују се услови и начин организовања и обављања јавног приградског превоза путника на територији Општине Медвеђа, начин регистровања и овере реда вожње, права и обавезе правног лица којем је поверено обављање комуналне делатности јавног приградског превоза путника на територији Општине, права и обавезе корисника превоза (у даљем тексту: путник), средства за обављање делатности, цене превоза и тарифни систем и услови за континуирано обављање делатности.

Члан 2.

Поједини изрази употребљени у овој Одлуци имају следећа значења:

* „аутобус“ је возило за превоз путника које има више од девет места за седење укључујући и место за седење возача;
* „аутобуска станица“ је саобраћајни објекат у коме се врши пријем и отпрема аутобуса, укрцавање и искрцавање путника и пртљага, продаја и издавање возних карата и других превозних исправа, давање обавештења о превозу и пружање других услуга у вези са превозом;

- „аутобуско стајалиште“ је изграђсн простор ван коловоза или прописано обележена површина на коловозу, намењена за заустављање аутобуса ради укрцавања и искрцавања путника и утовара и истовара пртљага;

- „извод лиценце за превоз“ је јавна исправа којом надлежни орган потврђује да је аутобус којим домаћи превозник обавља јавни превоз унет у решење о издавању лиценце за превоз;

„итинерер“ је превозни пут на коме се обавља превоз путника од полазишта до одредишта;

* „јавни превоз“ је превоз који је под једнаким условима доступан свим корисницима превозних услуга и за који се наплаћује услуга превоза;
* „линија“ је релација или скуп релација, између почетне аутобуске станице или аутобуског стајалишта и крајње аутобуске станице или аутобуског стајалишта;
* „линијски превоз“ је јавни превоз који се обавља на одређеној линији, одређеном учесталошћу, при чему се путници укрцавају и искрцавају на унапред одређеним аутобуским станицама или аутобуским стајалиштима;
* „лиценца за превоз“ је јавна исправа којом привредно друштво, друго правно лице или предузетник стиче право на обављање свих или појединих врста јавног превоза у друмском саобраћају;
* „путни налог“ је документ који се издаје за аутобус којим се обавља превоз у друмском саобраћају;
* „превозник“ је привредно друштво, друго правно лице или предузетник коме је одобрено обављање делатност јавног превоза путника;
* „путник“ је лице које, на основу уговора или друге одговарајуће исправе, има право на превоз.
* „ред вожње“ је план обављања превоза на линији;
* „регистровани ред вожње“ је исправа којом се потврђује план обављања превоза на линији у домаћем превозу на основу акта који доноси орган надлежан за регистрацију и оверу реда вожње;
* „релација“ је растојање између два места на линији која су у реду вожње означена као аутобуске станице или аутобуска стајалишта.

Члан 3.

Јавни приградски превоз путника на територији Општине Медвеђа (у даљем тексту: превоз путника) у смислу ове Одлуке, је комунална делатност од општег интереса, која обухвата обављање превоза путника аутобусима, пријем и отпрем путника и пртљага на станицама и стајалиштима који су одређени за ову врсту превоза, између насељених места на територији Општине.

ПОВЕРАВАЊЕ ОБАВЉАЊА ЈАВНОГ  
ПРИГРАДСКОГ ПРЕВОЗА

Члан 4.

Поверавање обављања комуналне делатности превоза путника подразумева временски орочено уговорно уређивање односа између Општине и вршиоца комуналне делатности у циљу пружања комуналне услуге превоза путника.

На поступак поверавања обављања комуналне делатности превоза путника примењују се одредбе Закона о комуналним делатностима, закона којима се уређују концесије и јавно-приватно партнерство и других посебних закона.

Скупштина општине Медвеђа у складу са одредбама ове Одлуке, а на основу уговора о поверавању обављања комуналне делатности превоза путника, врши поверавање обављања комуналне делатности привредном друштву или другом правном лицу (у даљем тексту: превозник), које је регистровано за обављање јавног превоза, са лиценцом за обављање јавног превоза издату од стране надлежног министарства и ако испуњава услове утврђене Законом о превозу путника у друмском саобраћају и овом Одлуком.

ОРГАНИЗАЦИЈА ПРЕВОЗА

Члан 5.

Превозник коме се поверава обављање комуналне делатности превоза путника, превоз обавља аутобусима по унапред утврђеном плану линија, на:

- сталним линијама - током целе године;

* сезонским линијама - које раде у одређеном периоду у току године,
* повременим (ванредним) линијама - за време одржавања културних, уметничких, спортских и других манифестација, ванредних догађаја, прекида саобраћаја због више силе, извођења радова на путу идр.
* пробним линијама.

Обављање превоза на сталним и сезонским линијама, утврђених планом линија, поверава се уговором о обављању комуналне делатности изабраном превознику.

Обављање превоза на сталној или сезонској линији врши се на основу регистрованог и овереног реда вожње.

Повремене линије и ред вожње на основу кога се оне спроводе, утврђује решењем Општинска управа општине Медвеђа, организациона јединица надлежна за послове саобраћаја (у даљем тексту: надлежна организациона јединица), на основу указане потребе привременог карактера и ове линије се одржавају се траје потреба.

Пробне линије су линије привременог карактера на основу којих се утврђују сталне и сезонске линије и спровођење ових линија не може бити дуже од годину дана.

Изузетно период спровођења пробне линије може се продужити до окончања поступка за поверавање обављања комуналне делатности превоза путника на линији у складу са одредбама ове Одлуке.

По истеку периода спровођења пробне линије и утврђивања оправданости линије покреће се поступак за утврђивање сталне линије и сезонске линије и поступак поверавања обављања превоза путника.

Пробне линије и ред вожње на основу кога се оне спроводе, утврђује решењем надлежна организациона јединица, на основу исказане потребе корисника превоза.

Члан 6.

Линија је релација између почетне и крајње аутобуске станице или аутобуског стајалишта са једним или више полазака, односно повратака.

Обим превоза путника утврђује се планом линија приградског саобраћаја у зависности од потребе за превозом.

План линија превоза путника утврђује Општинско веће општине Медвеђа (у даљем тексту: Општинско веће), на основу предлога надлежне организационе јединице.

План линија одређује тип линије превоза путника (стална и сезонска линија).

План линија садржи:

1. број линије;

2. назив линије;

3. итинерер;

4. врста линије (стална, сезонска);

5. ред вожње и

6. дужину линије.

Повремене и пробне линије, до утврђивања сталних и сезонских линија и поверавања превоза путника, утврђује решењем надлежна организациона јединица, у складу са потребама.

Члан 7.

Линије у превозу путника означавају се називом према називима крајњих стајалишта или називима насеља.

Итинерер линије одређује се називима стајалишта или називима насељених места од полазишта до одредишта.

Члан 8.

Превоз путника обавља се на основу регистрованог реда вожње.

Превоз по регистрованом реду вожње може да обавља превозник коме је поверено обављање комуналне делатности превоза путника и на чије пословно име је регистрован ред вожње, осим превозника коме је дозвољено обављање пробне линије.

Члан 9.

`Време полазака са почетне и крајње аутобуске станице, односно аутобуских стајалишта и време доласка и поласка на свим аутобуским стајалиштима по реду вожње, превозник мора ускладити са временом вожње примереним за безбедно одвијање саобраћаја.

Члан 10.

Превоз путника обавља се у складу са планом линија и регистрованим и овереним редом вожње.

Ред вожње је акт којим се утврђује план обављања превоза на линији и садржи:

* пословно име и адресу превозника;
* простор за регистрацију и оверу реда;

вожње;

* врста линије;

- назив линије;

- редни број сваког поласка;

- редослед аутобуских станица, односно аутобуских стајалишта од почетне до крајње аутобуске станице, односно аутобуског стајалишта (за аутобуску станицу уноси се назив насеља или насељеног места са назнаком АС);

* времена полазака са аутобуске станице и аутобуских стајалишта, времена долазака на крајњим аутобуским станицама и аутобуским стајалиштима на линији;
* удаљеност аутобуских станица и аутобуских стајалишта од почетне аутобуске станице, односно аутобуског стајалишта изражена у километрима;
* режим обављања превоза на линији (свакодневно, одређеним данима у недељи и сл.);
* рок важења реда вожње;

- потпис овлашћеног лица и печат превозника.

Члан 11.

Регистрацију и оверу реда вожње за превоз путника, врши надлежна организациона јединица, са роком важења годину дана и роком важења од 1.јуна текуће године.

Захтев за регистрацију и оверу реда вожње за превоз путника подноси се до 30.априла текуће године, осим у случају када се регистрација врши након поступка поверавања обављања превоза путника.

Документа потребна уз захтев за регистрацију и оверу реда вожње, су:

* доказ о регистрацији делатности јавног превоза путника из Агенције за привредне регистре;
* лиценца за обављање јавног превоза у друмском саобраћају издата од стране надлежног Министарства;
* списак аутобуса ангажованих у превозу путника са фотокопијом или изводом са читача саобраћајних дозвола;
* уговор о поверавању обављања Превоза путника;
* ред вожње у 3 (три) примерка.

Члан 12.

Надлежна организациона јединица доноси решење о регистрацији и овери реда вожње за превоз путника.

Против решења којим се региструје односно одбија или одбацује регистрација или овера реда вожње превозник може уложити приговор Општинском већу у року од 8 (осам) дана од дана пријема решења.

Овера реда вожње врши се уносом редног број реда вожње под којим је уписан у регистар, датум овере и потпис овлашћеног лица. Ред вожње се оверава у три примерка од којих се два примерка достављају превознику, а један задржава Општинска управа општине Медвеђа

Надлежна организациона јединица води регистар оверених редова вожње који садржи: редни број, пословно име превозника, врсту линије, број и назив линије, број и време полазака на линији, датум почетка рада линије, дужину и трасу линије, рок важења реда вожње и слично.

Члан 13.

Привредно друштво или друго правно лице које управља аутобуском станицом мора сачинити извод из реда вожње и истаћи га на видном месту у аутобуској станици, најкасније дан пре ступања на снагу реда вожње.

Привредно друштво или друго правно лице које управља аутобуском станицом води тачну евиденцију полазака и долазака аутобуса на линијама.

Привредно друштво или друго правно лице које управља аутобуском станицом дужно је да најкасније до десетог у месецу, надлежној организационој јединици, достави извештај о необављању превоза путника по овереним редовима вожње, за претходни месец.

Члан 14.

Превоз путника обавља се аутобусима који испуњавају услове утврђене прописима о безбедности саобраћаја на путевима, прописима о стандардима за поједине врсте аутобуса и морају бити регистровани на територији Републике Србије.

На крову аутобуса којим се обавља превоз путника не могу се стављати кровне ознаке са пословним именом или другим натписима, као ни кровне ознаке без натписа.

Аутобуси којима се обавља превоз путника морају бити уредно обојени, чисти и проветрени.

У зимском периоду када је спољна температура испод 10°Ц морају бити загрејани, а у летњем периоду, када је спољна температура изнад 25°Ц, морају бити расхлађени.

Аутобуси којима се обавља превоз путника морају се редовно одржавати и контролисати ради обезбеђивања њихове сталне техничке исправности и безбедног коришћења у саобраћају.

Забрањено је за време трајања искључења, користити аутобус које је у вршењу инспекцијског надзора искључен из саобраћаја.

Члан 15.

У аутобусу којим се обавља превоз путника не могу се превозити деца испод шест година старости без пратиоца, лица оболела од заразних болести, алкохолисана лица која узнемиравају друге путнике и ометају посаду аутобуса, животиње, посмртни остаци, експлозиви, лако запаљиве, отровне, радиоактивне, нагризајуће материје, органски пероксиди и сл.

Члан 16.

Укрцавање и искрцавање путника у аутобус у току превоза путника, врши се на аутобуској станици и аутобуским стајалиштима која су унета у регистровани ред вожње.

Аутобуска стајалишта морају имати прописане ознаке, изграђену, односно означену саобраћајну површину намењену за заустављање аутобуса ради укрцавања и искрцавања путника и утовара и истовара пртљага и морају испуњавати друге законом прописане услове.

Стајалиште мора бити видно обележено стајалишном ознаком.

Члан 17.

О отпочињању обављања превоза путника превозник је дужан да обавештава кориснике превоза путем средства јавног информисања или на други одговарајући начин, и то у року од 10 дана пре отпочињања обављања предметног превоза. Превозник се мора придржавати регистрованог и овереног реда вожње и ценовника (тарифе) превоза путника.

Регистровани, односно одобрени ред вожње за сваку линију, као и важећи ценовник, превозник је дужан да достави пружаоцу станичне услуге најкасније пет дана пре почетка обављања превоза.

ПРАВА И ОБАВЕЗЕ ПРЕВОЗНИКА

Члан 18.

Превозник је дужан да превоз путника обавља квалитетно и безбедно под условима из Закона о превозу путника у друмском саобраћају, Закона о комуналним делатностима, ове Одлуке и уговора о поверавању комуналне услуге превоза путника.

Превозник је дужан да свој рад и пословање организује тако да континуирано и несметано пружа комуналну услугу превоза путника корисницима услуге, обезбеди прописан обим, врсту и квалитет услуге.

Превозник је дужан да превоз путника обавља на повереним линијама према регистрованом и овереном реду вожње и да примењује важећи ценовник.

Члан 19.

Превозник издаје путнику возну карту у складу са важећим законом и одлукама Скупштине општине Медвеђа којима се уређује поверавање обављања комуналне делатности приградског превоза путника.

У случају прекида превоза или квара возила, превозник је дужан да путницима омогући да наставе започету вожњу.

Контролу издатих возних карата, односно поседовање истих од стране путника врши превозник.

Члан 20.

Цене комуналне услуге превоза путника образује превозник на основу елемената за образовање цена комуналних услуга прописаних Законом о комуналним делатностима.

Сагласност на утврђене цене из претходног става даје Скупштина општине Медвеђа.

Одлуку о промени цена комуналне услуге превоза путника, уз образложење које нарочито садржи разлоге за промену и детаљну структуру предложене цене, доноси превозник уз претходну сагласност Скупштине општине Медвеђа.

Члан 21.

Средства за обављање комуналне услуге превоза путника обезбеђују се из цене услуге превоза путника, односно из буџета општине Медвеђа у складу са одлукама Скупштине општине Медвеђа којима се уређује поверавање обављања комуналне делатности приградског превоза путника.

Члан 22.

Превозник је дужан да прими сваког путника и ствари у границама расположивих места за путнике уписаних у саобраћајну дозволу, односно корисне носивости возила за пртљаг.

Превозник је дужан да обезбеди превоз пртљага истовремено са превозом путника коме пртљаг припада.

Члан 23.

У аутобусу којим се обавља превоз путника мора се налазити:

1. оригинал извод лиценце за превоз;
2. путни налог за аутобус, попуњен на прописан начин, потписан од стране возача и овлашћеног лица;
3. уговор о поверавању вршења комуналне услуге превоза путника;
4. регистровани ред вожње, односно фотокопија регистрованог реда вожње оверена печатом и потписом овлашћеног лица превозника;
5. важећи оверен ценовник;
6. уговор о раду за возача, односно други уговор у складу са законом којим се уређују права, обавезе и одговорности из радног односа, односно по основу рада или оверена фотокопија уговора за возача који је радно ангажован;
7. назив линије, истакнут, у доњем десном углу ветробранског стакла.

Члан 24.

Превозник је дужан да обезбеди индентификациону картицу возачу, који управља аутобусом којим се обавља превоз путника.

Забрањено је управљање аутобусом без идентификационе картице, која садржи име, презиме и фотографију возача, као податке о личности, пословно име превозника, печат и потпис овлашћеног лица превозника.

Члан 25.

Возач који управља аутобусом за превоз путника дужан је:

* да се придржава реда вожње на линији;
* да се стара о одржавању реда у возилу;
* да за време рада носи идентификациону картицу;

- да се према путницима опходи са пажњом и уважавањем.

Члан 26.

Превозник може из оправданих разлога за време привремене измене режима саобраћаја на путу на одређеној линији, привремено да обустави превоз или да измени регистровани ред вожње, у смислу скраћења, продужења, делимичне измене трасе и измене у понуђеном капацитету линије, као и замена врсте и типа возила, уз сагласност надлежне организационе јединице.

Под оправданим разлозима, у смислу става 1. овог члана, сматрају се елементарне непогоде (пожар, поплава, снежни нанос, поледица и сл.), прекид саобраћаја због више силе или извођења радова на реконструкцији пута, знатна оштећења улица, путева и путних објеката, искључење аутобуса због техничке неисправности чиме је онемогућено безбедно одвијање превоза на линији, мера надлежне инспекцијске службе идр., које непосредно утичу на ограничење саобраћаја док те мере трају.

Превозник је дужан да о обустави саобраћаја, односно разлозима поремећаја превоза на одређеној линији, без одлагања, а најкасније у року од три сата писмено обавести надлежну организациону јединицу, а преко средстава јавног информисања и кориснике превоза.

Надлежна организациона јединица дужна је да одмах по пријему обавештења из става 3.овог члана, превознику да сагласност за измену линије док трају оправдани разлози.

Члан 27.

Превозник који намерава да престане да обавља превоз путника по регистрованом реду вожње дужан је да најмање 10 дана пре намераваног датума престанка обављања превоза путника, поднесе захтев за одјаву регистрованог реда вожње и у истом року обавести пружаоца услуге и кориснике превоза путем средстава јавног информисања или на други одговарајући начин.

Надлежна организациона јединица доноси решење о брисању регистрованог реда вожње из регистра, са датумом престанка обављања превоза путника наведеним у захтеву из става 1.овог члана.

Решење из става 2.овог члана је коначно.

Члан 28.

Регистровани ред вожње, односно полазак из регистрованог реда вожње брисаће се из регистра ако превозник:

1. не отпочне обављати превоз по регистрованом реду вожње у року од пет дана од дана почетка важења реда вожње, односно важења режима обављања превоза на линији;
2. престане да обавља превоз по регистрованом реду вожње, односно не обави превоз на релацији од почетне до крајње аутобуске станице, односно аутобуског стајалишта, дуже од 5 дана узастопно у току важења реда вожње;
3. повремено не обави превоз по регистрованом реду вожње, односно не обави превоз на релацији од почетне до крајње аутобуске станице, односно аутобуског стајалишта у укупном трајању дужем од 10 дана у току важења реда вожње;
4. врши укрцавање и искрцавање путника на местима (стајалиштима) која нису уписана у регистровани ред вожње, више од пет пута у календарској години у току важења реда вожње;

Брисање регистрованог реда вожње, односно полазака из реда вожње у случајевима из става 1. овог члана врши надлежна организациона јединица.

Превозник коме је брисан ред вожње, односно полазак из регистрованог реда вожње у случајевима из става 1 .овог члана, не може на тој релацији у следећа два регистрациона рока регистровати редове вожње са већим бројем полазака од броја полазака које има по извршеном брисању.

Члан 29.

У случају прекида превоза путника услед штрајка, превозник је обавезан да обезбеди минимално 75% од планираног обима рада у обављању превоза путника, у складу са актом превозника односно закљученим Уговором.

ПРАВА И ОБАВЕЗЕ ПУТНИКА

Члан 30.

Путник је корисник комуналне услуге превоза путника.

Обавезе путника настају започињањем коришћења ове комуналне услуге, у складу са важећим законом и одлукама Скупштине општине Медвеђа којима се уређује поверавање обављања комуналне делатности приградског превоза путника.

Члан 31.

У случају прекида вожње због техничке неисправности аутобуса, путници могу са истом возном картом наставити вожњу другим аутобусом превозника на истој линији, а који је превозник дужан да обезбеди у што краћем временском року.

Члан 32.

У возилу којим се обавља превоз путника забрањено је:

-ометати возача у току вожње;

-недолично се понашати према другим путницима или особљу, вређати их и малтретирати или на други начин угрожавати њихову безбедност;

- улазити у припитом стању;

- уносити у возило ствари које могу повредити, оштетити, упрљати и узнемиравати путнике или оштетити возило;

- уносити у возило оружје осим службених лица која су посебним прописима овлашћена за ношење оружја;

- уносити у возило запаљиви експлозивни материјал;

- улазити у возило у оделу које може да управља, повреди или оштети путнике или возило,

- уводити у возило животиње; бацати отпатке и пљувати у возилу; пушити у возилу.

Изузетно, у возилу се могу уводити на кратком поводцу и са корпом на њушци, пси водичи слепих лица и службени пси уз легитимацију пса издату од стране ветеринара.

Члан 33.

Возно особље дужно је да упозори путника који поступа противно одредбама члана 32. ове Одлуке и има право да му ускрати коришћење комуналне услуге превоза путника.

Путник који и поред упозорења врши забрањену радњу из члана 32.ове Одлуке, након заустављања возила на месту где је то дозвољено, ускратиће му се даљи превоз.

Уколико возно особље процени да на безбедан начин не може удаљити путника из возила, то ће учинити на првом аутобуском стајалишту или станици, о чему ће обавестити припаднике Министарства унутрашњих послова, ради пружања асистенције, односно сачекаће са поласком до доласка припадника Министарства унутрашњих послова и удаљавања путника из возила.

О предузетим радњама из става 3. овог члана, возно особље ће сачинити записник у коме ће назначити разлоге даљег ускраћивања превоза путника, описати догађај и својеручно га потписати уз прибављање потписа једног броја путника и одговорног припадника Министарства унутрашњих послова.

Записник по завршетку вожње, предаје се одговорном раднику превозника ради доказа и коришћења у даљим поступцима.

Члан 34.

Превозник је дужан да једном годишње спроведе поступак изјашњавања корисника комуналних услуга о квалитету пружања комуналних услуга из ове одлуке у трајању од најмање 30 дана.

Изјашњавање се организује електронским путем или на други погодан начин.

Позив за изјашњавање објављује се на званичној интернет страници Општине Медвеђа и превозника, а доставља се средствима јавног информисања ради саопштења.

Превозник је дужан да у року од 15 дана од дана завршетка изјашњавања из става 1. овог члана достави надлежној организационој јединици извештај о резултатима изјашњавања корисника о квалитету пружених комуналних услуга.

Уколико су резултати изјашњавања корисника комуналних услуга такви да већина корисника није задовољна пруженом комуналном услугом, надлежна организациона јединица сачињава анализу и нацрт акта са мерама за отклањање недостатака наведених у изјашњавању корисника и доставља Општинском већу са извештајем о резултатима изјашњавања корисника о квалитету пружених комуналних услуга.

Општинско веће након разматрања анализе и предложених мера из става 5. овог члана доноси акт којим налаже превознику да отклони недостатке који су наведени у изјашњавању корисника у року који не може бити дужи од 90 дана.

ИНСПЕКЦИЈСКИ НАДЗОР

Члан 35.

Инспекцијски надзор над применом ове Одлуке врши инспектор надлежан за послове саобраћаја ( у даљем тексту: Инспектор).

На питања инспекцијског надзора над применом ове Одлуке, која нису посебно уређена овом Одлуком примењиваће се прописи који уређују комуналну делатност и инспекцијски надзор.

Члан 36.

Инспектор у вршењу послова инспекцијског надзора над применом ове Одлуке, поред овлашћења утврђених Законом о превозу путника у друмском саобраћају, има право и дужност да:

1. прегледа аутобусе којима се обавља превоз путника, контролише прописану документацију за аутобусе (путне налоге, изводе лиценци, саобраћајне дозволе, потврде и другу документацију за аутобусе којима се обавља превоз);
2. контролише регистроване редове вожње на основу којих се обавља превоз путника и другу документацију у вези са обављањем комуналне делатности превоза путника;
3. утврђује идентитет превозника, посаде возила и других одговорних лица за обављање превоза путника, контролом пасоша, личних карти и других одговоарајућих исправа;
4. контролише превозна документа у обављању превоза путника;
5. контролише превозне исправе путника;
6. контролише да ли се комунална услуга превоза путника пружа у складу са утврђеним условима и потписаним уговором о поверавању вршења комуналне делатности јавног превоза.;
7. контролише изглед и обележавање аутобуса, чистоћу, уредност, исправност расвете;
8. контролише рад возног особља и понашање путника;

Члан 37.

У вршењу инспекцијског надзора Инспектор је дужан и овлашћен да:

1) нареди превознику да у одређеном року отклони уочене недостатке и неправилности у погледу:

(а) испуњености прописаних услова и начина обављања превоза путника;

(б) придржавања овереног реда вожње,

(в) извршавања задатака и послова посаде аутобуса.

2) поднесе захтев за брисање реда вожње, односно поласка из реда вожње када утврди да превозник не обавља превоз путника у складу са овереним редом вожње;

3) забрани превоз и употребу саобраћајних средстава ако се превоз обавља, односно средства употребљавају противно прописима.

Члан 38.

Инспектор у оквиру својих овлашћења, у вршењу инспекцијског надзора, има право да на путевима зауставља и прегледа аутобусе којим се обавља превоз путника.

Аутобуси из става 1.овог члана Одлуке заустављају се истицањем стоп таблице „СТОП ИНСПЕКЦИЈА“.

Инспектор је дужан да у вршењу инспекцијског надзора има службену легитимацију.

Службена легитимација Инспектора из става 3. овог члана Одлуке уређује се прописима којима се уређује инспекцијски надзор.

Возач аутобуса дужан је да заустави аутобус којим се обавља превоз путника ако Инспектор истакне саобраћајни знак прописан у ставу 2. овог члана Одлуке.

Члан 39.

Превозник чији рад подлеже инспекцијском надзору, дужан је да Инспектору омогући неометено вршење инспекцијског надзора и да без одлагања омогући увид у захтевану документацију и податке, као и несметан приступ, средствима или особљу који су у вези са обављањем комуналне делатности превоза путника.

Превозник из става 1. овог члана Одлуке дужна су да изврше наложене инспекцијске мере.

Члан 40.

Против решења Инспектора може се изјавити жалба Општинском већу општине Медвеђа у року од 15 дана од дана достављања.

Жалба изјављена против решења из става 1. овог члана Одлуке одлаже извршење решења.

Члан 41.

Веродостојна исправа којом се доказује извршење прекршаја у смислу ове Одлуке, сматра се и:

1. видео и фото запис на коме се јасно могу видети: возило којим је извршен прекршај, регистарске таблице возила и битна обележја прекршаја;
2. тахографски уложак или други запис са тахографског уређаја;
3. фотокопија документације у вези са превозом која се налази у аутобусу.

КАЗНЕНЕ ОДРЕДБЕ

Члан 42.

Новчаном казном у износу од 100.000,00 динара казниће се привредно друштво и друго правно лице, Превозник:

* ако поступи супротно одредбама чланова: 8, 9, 14, 15, 16, 17, 18, 19, 22, 23, 24, 25, 26, 27, 29, 31 и 34. ове Одлуке.

Новчаном казном у износу од 25.000,00 динара казниће се одговорно лице у привредном друштву односно у другом правном лицу, Превозника:

* ако поступа супротно одредбама чланова: 8, 9, 14, 15, 16, 17, 18, 19, 22, 23, 24, 25, 26, 27, 29, 31 и 34. ове Одлуке.

Новчаном казном у износу од 25.000,00 динара казниће се возач запослен код Превозника:

* ако поступа супротно одредбама чланова: 8, 9, 14, 15, 17, 18 ,19, 22, 23, 24, 25, 31 и 33. ове Одлуке.

Новчаном казном у износу од 25.000,00 динара казниће се физичко лице корисник услуге, путник, ако поступи супротно одредбама члана 30. и 32. ове Одлуке.

Члан 43.

Новчаном казном од 50.000,00 динара казниће се за прекршај привредно друштво и друго правно лице које управља аутобуском станицом ако поступа супротно одредбама члана 13. ове Одлуке.

За прекршај из става 1.овог члана казниће се новчаном казном од 25.000,00 динара одговорно лице у привредном друштву и другом правном лицу које управља аутобуском станицом.

ПРЕЛАЗНЕ И ЗАВРШНЕ ОДРЕДБЕ

Члан 44.

Даном ступања на снагу ове Одлуке престаје да важи Одлука о организацији и начину обављања приградског линијског превоза путника на територији Општине Медвеђа („Службени гласник града Лесковца“, бр. 6/2011).

Члан 45.

Ова Одлука ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06Број:06-52/2022/4 од 3. октобра 2022. године

М е д в е ђ а

ПРЕДСЕДНИК,

Станко Милошевић, дипл. правник